32005D0743
L 279/73
JURNALUL OFÍCIAL AL UNIUNII EUROPENE
DECIZIA COMISIEI
din 19 octombrie 2005
de autorizare a statelor membre de a prelungi autorizațiile provizorii pentru noile substanțe active boscalid, indoxacarb, spinosad și virusul poliedrozei nucleare al Spodoptera exigua
[notificată cu numărul C(2005) 4002]
(Text cu relevanță pentru SEE)
(2005/743/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (1) al patrulea paragraf,
întrucât:
(1)
În conformitate cu articolul 6 alineatul (2) din Directiva 91/414/CEE, Germania a primit, în aprilie 2001, o cerere din partea BASF AG de înscriere a substanței active boscalid (denumire anterioară: nicobifen) în anexa I la Directiva 91/414/CEE. Decizia 2002/268/CE (2) a confirmat faptul că dosarul este complet și poate fi considerat ca îndeplinind, în principiu, cerințele referitoare la date și informații prevăzute în anexa II și anexa III la directivă.
(2)
Țările de Jos au primit, în octombrie 1997, o cerere din partea DuPont de Nemours cu privire la indoxacarb (denumire anterioară: DPX-KN128). Decizia 98/398/CE (3) a Comisiei a confirmat că faptul dosarul este complet și poate fi considerat ca îndeplinind, în principiu, cerințele referitoare la date și informații prevăzute în anexa II și anexa III la directivă.
(3)
Țările de Jos au primit, în iulie 1999, o cerere din partea Dow Agrosciences cu privire la spinosad. Decizia 2000/210/CE (4) a Comisiei a confirmat faptul că dosarul este complet și poate fi considerat ca îndeplinind, în principiu, cerințele referitoare la date și informații prevăzute în anexa II și anexa III la directivă.
(4)
Țările de Jos au primit, în iulie 1996, o cerere din partea Biosys cu privire la virusul poliedrozei nucleare al Spodoptera exigua. Decizia 97/865/CE (5) a Comisiei a confirmat faptul că dosarul este complet și poate fi considerat ca îndeplinind, în principiu, cerințele referitoare la date și informații prevăzute în anexa II și anexa III la directivă.
(5)
Confirmarea conformității dosarelor a fost necesară pentru a permite examinarea lor amănunțită și pentru a da statelor membre posibilitatea de a acorda autorizații provizorii cu o durată maximă de trei ani pentru produsele fitosanitare care conțin substanțele active în cauză, cu respectarea condițiilor prevăzute la articolul 8 alineatul (1) din Directiva 91/414/CEE, în special a condiției privind evaluarea amănunțită a substanței active și a produsului fitosanitar având în vedere cerințele prevăzute de directivă.
(6)
În ceea ce privește substanțele active, efectele asupra sănătății oamenilor și asupra mediului au fost evaluate, în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitanții respectivi. Statele membre raportoare au prezentat Comisiei proiectele de rapoarte de evaluare la 22 noiembrie 2002 pentru boscalid, la 7 februarie 2000 pentru indoxacarb, la 5 martie 2001 pentru spinosad și la 19 noiembrie 1999 pentru virusul poliedrozei nucleare al Spodoptera exigua.
(7)
În urma prezentării proiectelor de rapoarte de evaluare de către statele membre raportoare, a fost necesară solicitarea unor informații suplimentare din partea solicitanților; statele membre raportoare trebuie să examineze aceste informații și să transmită evaluările lor. Din acest motiv, examinarea dosarelor este încă în curs și nu va fi posibil să se finalizeze evaluarea în termenele prevăzute de Directiva 91/414/CEE.
(8)
Deoarece, până în prezent, evaluarea nu a dat motive de îngrijorare imediată, se recomandă să se acorde statelor membre permisiunea de a prelungi autorizațiile provizorii acordate pentru produsele fitosanitare care conțin substanțele active în cauză pentru o perioadă de douăzeci și patru de luni, în conformitate cu dispozițiile articolului 8 din Directiva 91/414/CEE cu scopul de a putea continua examinarea dosarelor. Se prevede ca evaluarea și procesul de adoptare a deciziei privind o eventuală înscriere în anexa I a fiecăreia dintre substanțele active în cauză să se încheie în termen de douăzeci și patru de luni.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot prelungi autorizațiile provizorii pentru produsele fitosanitare care conțin substanțele active boscalid, indoxacarb, spinosad sau virusul poliedrozei nucleare al Spodoptera exigua pentru o perioadă care nu depășește douăzeci și patru de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 19 octombrie 2005.